Profil cun Roger Graf

Dad Anita Simeon

Roger Graf è naschì ils 27 da november 1958 a Turitg e viva là sco scriptur ed autur da gieus auditivs. EI è il bab da Philip Maloney, da quest detectiv privat, che schlia al radio DRS gia dapi il 1989 ils pli curius cas criminals, e che chatta il 1995 la tschertezza morala tranter la cuverta d'in cudesch ("Tödliche Gewissheit"). Dapi il 1996 exista ina nova figura en ils cudeschs da Roger Graf: Marco Biondi ("Zürich bei Nacht"). "Tanz an der Limmat" sa numna ses pli nov cudesch criminal, medemamain in roman cun Marco Biondi sco actur principal. E sco PUNTS ha udì datti gia proximamain novas victimas ed auters assassins ...

PUNTS: pertge scrivais Vus crimis e betg cudeschs u gieus auditivs dad auter gener? 
Roger Graf: Sche jau savess quai ... Jau crai che nagin scriptur po dir pertge ch'el scriva ussa gist crimis, teaters, u litteratura d'in auter gener. Pertge las istorgias e lur dramaturgia sa furman en la testa e tar insatgi che ha il regl da scriver crimis daventa alura tut in siemi. Ma er sche jau hai gia scrit tschintg cudeschs cun in motiv criminal, na sto il proxim cudesch betg puspè esser in crimi.

Crimis daventan adina pli populars. Vesais Vus ina relaziun tranter l'augment dal consum da crimis e l'augment da la criminalitad?
Na, qua datti nagina relaziun. Crimis èn gia adina stads populars. Il cuntrari: jau crai ch'i vegn legì dapli crimis en temps ruassaivels che en temps malsegirs. En temps malsegirs scappan ils umans plitost en siemis romantics. Mumentan èn plitost chaussas esotericas e paraulas modernas en moda. Crimis sco ils mes, che han plitost ina basa deprimenta èn atgnamain independents dal temp. Qua datti simplamain ina tscherta communitad da lecturs che legian gugent quai.

Tge med da communicaziun preferis Vus per Voss crimis - il cudesch u il radio?
Quai èn dus mediums totalmain differents. Il radio è da la moda e maniera sco ch'ins scriva plitost manaivel al film. Al radio va tut via l'imaginaziun da l'auditur, ins sto damai svegliar associaziuns, il dialog è fitg impurtant. En in cudesch pon ins crear in atmosfera cun pleds, ina tensiun cun descripziun. En in gieu auditiv pon ins crear ina atgna dramaturgia cun dialogs, ramurs e tecnica da tag!

Vus n'avais damai nagin medium preferì?
Na, jau fatsch tuts dus gugent parallel. La differenza è simplamain quella: In gieu auditiv poss jau scriver en in di u sch'igl è insatge pli grond en in'emna, in cudesch ma fatschenta però in onn. Igl èn oramai er dus differentas modas da scriver, dad ina vart insatge che crescha en cuntinuaziun e da l'autra vart ina sequenza per in gieu auditiv che jau poss scriver en in di e suenter èsi liquidà.	

N'avais Vus nagina tema d'ina senza fin?
Na, uschè ditg che jau na suttascriv betg in contract nua ch'i stat scrit che jau stoss scriver 200 ulteriuras sequenzas n'hai jau nagina tema. Maloney hai jau enfin ussa adina scrit enavant onn per onn. La mesadad da l'onn vegn jau dumandà sche jau scrivia vinavant ed enfin ussa hai jau adina ditg gea. Enfin la fin dal 1998 cuntinuain nus uschia; ma igl è cler che quai nun è ina seria senza fin.

Ma Vus n'avais betg tema che las ideas pudessan esser exaustas?
Na, insumma betg. Il crimi porscha ina basa sin la quala ins po bajegiar tenor gust. Decisiv è atgnamain mo ch'ins dumogna la dramaturgia da la tensiun. In conflict banal finescha en la vita reala il solit uschia ch'ils contrahents sbragian in si per l'auter. En in crimi vegn il conflict schlià en moda violenta. Ins po atgnamain crear or da mintga situaziun in crimi.

Philip Maloney - Voss grond actur principal. - ed ussa Marco Biondi, in scriptur sco Vus – quant ferm s’identifitgais Vus cun Voss acturs principals?
Betg uschè fitg. Quai n’èn naginas figuras autobiograficas en quel senn. Jau hai tschernì la figura da Marco Biondi perquai ch’jau vuleva ina figura che ha ina sumeglianta biografia sco jau, senza ch’ella fiss però autobiografica. Las figuras survegnan durant il scriver in’atgna vita, daventan pli grondas u pitschnas u svaneschan dal tuttafatg. Quai è ina chaussa fitg fascinanta durant il process da scriver.

Tge n’astgass betg mancar sin la renumada insla? Trais chaussas.
Sche jau vegn dumandà suenter ina chaussa hai jau qua mia resposta da standard: egliers da reserva. Pli baud avess ins forsa prendì in cudesch, ma oz prendess jau simplamain il mes computer ed alura avess jau prest tut. Jau avess l’access al mund. il mund è sa midà en quel senn che l’insla solitaria n’è gnanc pli solitaria. Via telefon da satellit pon ins oz sin l’insla la pli solitaria communitgar cun l’entir mund.

Vus avais gudagnà in milliun en il lotto. Tge faschais?
L’emprim avess jau plaschair e giess alura immediat en in biro da viadi a pustar in viadi extendì.

Tge siemi da la vita vulessas Vus realisar per tut pretsch?
Jau hai atgnamain gia realisà bler. En la vegliadetgna da 16 onns vulev’jau vegnir scriptur, e quai hai jau realisà. Jau n’hai ussa betg siemis concrets che jau vuless realisar sco per exempel ina grondiusa villa u emigrar sin in’insla solitaria u perfin cumprar quella. Quai ha er da far cun la professiun da scriptur: jau hai la pussaivladad da crear in agen mund sin palpiri ed insatgi che dispona d’ina fantasia ferma ma po attestar che la realitad na po savens betg tegnair pitg a la fantasia.

Per tge ovra culinarica giessas Vus a pe blut tras la naiv?
Jau na crai per nagina. Quai dependess en mintga cas da la fomaz che jau avess. I dat praticamain nagut che jau n’hai betg gugent. Natiralmain hai jau preferenzas per exempel per la cuschina taliana e quella inda.

Tge è romantica per Vus?
Quai è in’expressiun ch’è colliada cun tants clischés e tants films da Hollywood. La gronda part da la glieud schess: chandailas, ina buna tschaina e musica miaivla – quai po senz’auter esser romantic ma i po er esser enorm chichergnus e penibel. Romantica è insatge che sto sa dar. Per ordinari èsi uschia che dus persunas èn involvidas en situaziuns romanticas e sche ina persuna ha la medema imaginaziun da romantica sco l’autra po quai funcziunar. 

Tge faschessas Vus, sch’il mund giess damaun sutsura?
En in di na pon ins betg prender suenter quai ch’ins ha ina giada manchentà. Jau viv mumentan fitg bain ed jau crai che jau na faschess gnanc insatge auter. Forsa ina tschaina speziala, sa concentrar sin ils pitschens plaschairs ch’ins po viver ed in di, e quai n’è betg pauc.

Tgenin è il Voss crimi preferì?
Quel na datti atgnamain betg. Jau hai gia varsaquantas giadas emplenì glistas da favurits ed jau hai adina inditgà il dumber dumandà ma en successiun alfabetica, perquai che jau chat ch’ina rangaziun na fa nagin senn. Ussa chattan natiralmain tuts Donna Leon super – quai è schon en urden ma i dat anc blers auters ch’èn almain medem buns senza ch’i vegn scrit bler surlonder en las gasettas. Quai è in fenomen schurnalistic: Qua vegn ina giada scrit insatge a l’engronda en dus, trais gasettas ed illustradas e tut ils auters copieschan ed uschia datti in eveniment ed alura scriv’ins da quest eveniment – quai po cuntinuar in enfin dus onns.
Sa furma en Vossa testa gia puspè in proxim roman?
Tar me sgolan permanentamain trais enfin quatter projects per la testa enturn ed i vegn alura simplamain in mument nua ch’in da quels sa profilescha e sto vegnir mess sin palpiri. Ils davos dus mais è in project adina vegnì pli ferm ed jau vegn uss concret ad ir vidlonder – ussa vulessas Vus savair dapli da quest project – e qua stoss jau dir na, pertge sur da novs projects na ditg jau nagut, quels scriv’jau l’emprim. Jau poss mo dir tant per il mument: Ni Maloney ni Biondi vegnan a giugar la rolla principala en quest proxim cudesch ma el vegn er questa giada ad avair in motiv criminal.

Grazia fitg per l’intervista.